सम्मेलन में बोली आदिवासी महिलाएं, शराब के कारण होती है घरेलू हिंसा
दूसरादशक परियोजना आबूरोड के जागृत महिला संगठन एवं सामुदायिक सूचना एवं संसाधन केंद्र निचलागढ़ के संयुक्त तत्वाधान में महिला सम्मेलन का आयोजन सामुदायिक सूचना एवं संसाधन केन्द्र भाखर निचलागढ़ में किया गया। सम्मेलन का मुख्य मुद्दा महिला हिंसा था। महिलाओं ने घरेलू हिंसा शराब से होने वाले नुकसान को सभी महिलाओं के बीच साझा किया। महिलाओं ने संगठन के माध्यम से यह तय किया कि किसी भी महिला का उत्पीड़न होता है, तो सभी मिलकर एक-दूसरे की मदद करेंगे। संगठन में बेटी पढ़ाओ को लेकर निर्णय लिया कि हर बहन का यह फर्ज होगा कि वे अपनी बेटी को कम से कम कक्षा 12 तक एवं आगे भी पढाएंगे। सम्मेलन में मुख्य अतिथि के रूप में फाउंडेशन फॉर एज्यूकेशन एंड डेवलपमेंट के अध्यक्ष अभिमन्यु सिंह पूर्व शिक्षा सचिव राजस्थान सरकार ने बेटी को आगे लाओ, तभी समाज बदलेगा का नारा दिया। सम्मेलन में गरासिया समाज विकास सेवा समिति के जिला अध्यक्ष ने कहा कि महिला हिंसा ज्यादातर शराब से होती है। कई बहनों के परिवारों में शराब से बेटियों की जिंदगी चली गई है। निचलागढ़ की पूर्व सरपंच शरमी बाई ने कहा कि अब समय गया है कि हमें नारी शक्ति को पहचानना है और हमें खुद महिलाओं को अपनी पहचान बनाते हुए इस पुरुष प्रधान समाज में बदलाव के लिए आगे आना है। सम्मेलन में कंकु बाई उपलागढ़, शारदा बाई मीणा, शारदा बाई, सकरी बाई, बोध शिक्षा समिति से मुन्नी, दूसरा दशक से भगवती, दुर्गा नरसाराम बाबूलाल सिसोदिया, बाबूलाल सोलंकी, नेहरु राम, रमसाराम समेत आसपास के क्षेत्र की कुल 250 महिलाओं ने भाग लिया।
आबूरोड. महिला सम्मेलन में मौजूद आदिवासी समाज की महिलाएं।
hin_Deva hin_Deva hin_Deva